Title: ประกาศรัฐสภา เรื่อง แบ่งส่วนราชการสำนักงานเลขาธิการสภาผู้แทนราษฎร (ฉบับที่ 2) พ.ศ. 2536

ประกาศรัฐสภา

ประกาศรัฐสภา
เรื่อง 
แบ่งส่วนราชการสำนักงานเลขาธิการสภาผู้แทนราษฎร (ฉบับที่ ๒)
พ.ศ. ๒๕๓๖

ด้วยคณะกรรมการข้าราชการฝ่ายรัฐสภาได้พิจารณาปรับปรุงส่วนราชการภายในสำนักงานเลขาธิการสภาผู้แทนราษฎร
โดยยกฐานะฝ่ายงานคณะกรรมการข้าราชการฝ่ายรัฐสภา ซึ่งสังกัดสำนักงานประธานสภาผู้แทนราษฎร
เป็น สำนักงานเลขานุการ ก.ร. 

ฉะนั้น อาศัยอำนาจตามความในมาตรา ๗ แห่งพระราชบัญญัติจัดระเบียบปฏิบัติราชการฝ่ายรัฐสภา
พ.ศ. ๒๕๑๘ ซึ่งแก้ไขเพิ่มเติมโดยพระราชบัญญัติจัดระเบียบปฏิบัติราชการฝ่ายรัฐสภา
(ฉบับที่ ๒) พ.ศ. ๒๕๓๕ ประธานรัฐสภาด้วยความเห็นชอบของคณะกรรมการข้าราชการฝ่ายรัฐสภา
จึงออกประกาศไว้ดังต่อไปนี้

ข้อ ๑[๑] 
ประกาศรัฐสภานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒  ให้ยกเลิกความใน ๒.๑ ของข้อ ๒
แห่งประกาศรัฐสภา เรื่อง แบ่งส่วนราชการสำนักงานเลขาธิการสภาผู้แทนราษฎร ลงวันที่
๑๑ กันยายน ๒๕๓๕ และให้ใช้ความต่อไปนี้แทน
"๒.๑ สำนักงานประธานสภาผู้แทนราษฎร มีหน้าที่ความรับผิดชอบในงานธุรการทั่วไป
งานติดต่อประสานงาน วิเคราะห์ วิจัย และการพัฒนาสภาผู้แทนราษฎรของประธานและรองประธานสภาผู้แทนราษฎรและที่ปรึกษาประธานและรองประธานสภาผู้แทนราษฎร
การประชุมคณะตุลาการรัฐธรรมนูญ และปฏิบัติงานอื่นที่ได้รับมอบหมาย"

ข้อ ๓  ให้เพิ่มความต่อไปนี้เป็น ๒.๑๒ ของข้อ ๒
แห่งประกาศรัฐสภา เรื่อง แบ่งส่วนราชการสำนักงานเลขาธิการสภาผู้แทนราษฎร ลงวันที่
๑๑ กันยายน ๒๕๓๕ 
"๒.๑๒ สำนักงานเลขานุการ ก.ร. มีหน้าที่และความรับผิดชอบเป็นเจ้าหน้าที่ดำเนินงานของคณะกรรมการข้าราชการฝ่ายรัฐสภา
เกี่ยวกับการดำเนินงานตามกฎหมายว่าด้วยระเบียบข้าราชการฝ่ายรัฐสภาและกฎหมายว่าด้วยการจัดระเบียบปฏิบัติราชการฝ่ายรัฐสภา
ศึกษา วิเคราะห์ วิจัย ตลอดจนติดตามผลการปฏิบัติงานดังกล่าวข้างต้นให้ถูกต้องตามหลักเกณฑ์และวิธีการที่
ก.ร. กำหนดและปฏิบัติงานอื่น ๆ ตามที่ ก.ร. มอบหมาย"

ประกาศ
ณ วันที่ ๓๐ ธันวาคม ๒๕๓๖
มารุต  บุนนาค
ประธานรัฐสภา

รัศม์วรรณวลัย/แก้ไข
๒๕ พฤศจิกายน ๒๕๕๑

[๑]
ราชกิจจานุเบกษา
เล่ม ๑๑๑/ตอนพิเศษ ๑ ง/หน้า ๑๗/๗ มกราคม ๒๕๓๗